मार्कस रैशफोर्ड
मार्कस रैशफोर्ड (अंग्रेज़ी: Marcus Rashford) एक अंग्रेजी पेशेवर फुटबॉलर है जो प्रीमियर लीग क्लब मैनचेस्टर यूनाइटेड और इंग्लैंड की राष्ट्रीय टीम के लिए फ़ॉरवर्ड के रूप में खेलते हैं। मैनचेस्टर यूनाइटेड की युवा प्रणाली का हिस्सा रहे रैशफोर्ड सिर्फ सात साल की उम्र में ही क्लब में शामिल हो गए। रैशफोर्ड ने फरवरी 2016 में यूईएफए यूरोपा लीग में फुटबॉल क्लब मिशिलैंड के खिलाफ अपना यूरोपीय पदार्पण किया और टीम के लिए दो गोल स्कोर किए। उन्होंने तीन दिन बाद आर्सेनल के खिलाफ अपने प्रीमियर लीग करियर की शुरुआत की। उन्होंने अपने पहले मैनचेस्टर डर्बी के साथ-साथ अपने ईएफएल कप और यूईएफए चैंपियंस लीग के पदार्पण में भी स्कोर किया। मैनचेस्टर यूनाइटेड के साथ रैशफोर्ड ने एफए कप, दो ईएफएल कप, एफए कम्युनिटी शील्ड और यूईएफए यूरोपा लीग जीता है। रैशफोर्ड ने मई 2016 में इंग्लैंड के लिए अपने पदार्पण मैच में स्कोर किया और अपने पहले सीनियर अंतरराष्ट्रीय मैच में स्कोर करने वाले सबसे कम उम्र के अंग्रेजी खिलाड़ी बन गए। वह दो यूईएफए यूरोपीय चैम्पियनशिप में भाग ले चुके हैं। यूईएफए यूरो 2016 में जहां वह टूर्नामेंट के सबसे कम उम्र के खिलाड़ी थे वहीं यूईएफए यूरो 2020 में वह इटली के खिलाफ फ़ाइनल में शामिल हुए और इंग्लैंड उपविजेता रहा। उन्होंने 2018 तथा 2022 फीफा विश्व कप में भी इंग्लैंड का प्रतिनिधित्व किया है।